### Beslutningstema

Der skal træffes beslutning om, hvorvidt der skal etableres handicaptoilet i forbindelse med ny-etablering af cafe.

### Historik

Der er modtaget en ansøgning om byggetilladelse om etablering af en cafe i tidligere tøjbutik. Der har ikke tidligere været cafe eller lignende i lokalerne.

Der forefindes et mindre wc, som er tilgængeligt via 5-6 trappetrin. Dette wc opfylder ikke tilgængelighedskrav.

Ved behandling af sagen er det oplyst til ansøger, at det er forvaltningens opfattelse, at den ændrede anvendelse nødvendiggør etablering af et wc, der opfylder kravene i BR18 om tilgængelighed. Vurdering er foretaget ud fra BR18 § 214.

Ansøgeren er uenig i forvaltningens vurdering.

I BR18 fremgår der ikke specifikke krav om, hvornår eller hvor mange wcJesper Christiansener der skal etableres, men når der etableres wc, så skal mindst et af disse udføres iht. tilgængelighedskravene.

Der fremgår dermed ikke et fast krav om etablering af et toilet, det er alene en vurdering ud fra lokalernes anvendelse.

I december 2024 rettede Bolig- og Socialministeren henvendelse til landets kommunalbestyrelser med en opfordring til at sikre tilgængelighed.

Forvaltningen har i 2019 givet tilladelse til etablering af  en take away restaurant ([adresse] Tønder) med plads til op til maksimalt 10 gæster uden krav om toiletforhold.

### Sagsfremstilling

Ansøgeren vil etablere en lille cafe, hvor der serveres bagværk, te, kaffe, chokolade og øl. Der vil blive solgt produkter som kaffe, te, chokolade og beslægtede produkter som detailsalg. Ansøgeren mener, at cafe-omfanget er så lille, at der ikke er baggrund for at kræve etablering af nyt wc. Der forefindes et mindre wc, som er tilgængeligt via 5-6 trappetrin. Dette wc opfylder ikke tilgængelighedskrav.

Forvaltningen har  tidligere haft en lignende sag. Der har været en sag med et  "take away", med plads til maksimalt 10 personer, hvor der ikke blev stillet krav om etablering af kundetoilet. Der kan også være ældre bygninger med samme anvendelse, som ikke har toiletforhold, der opfylder gældende krav. Hvis anvendelsen tidligere er godkendt, kan der ikke stilles nye krav, medmindre der sker en væsentlig ombygning eller anvendelsesændring.

De aktuelle lokaler er på ca. 100 m², hvor en del forsat vil benyttes til detailsalg, og en del vil blive benyttet som cafe. Anvendelsen vil efter en ombygning blive registret som cafe, og en senere udvidelse af cafeområdet vil dermed ikke kræve en ny byggetilladelse, hvor der kunne stilles krav til etablering af wc.

Det følger af byggereglementet (§ 214) at offentligt tilgængelige bygninger skal indrettes, så de enkelte rum har en størrelse og udformning, der sikrer, at de funktioner og aktiviteter, der skal foregå i bygningen, kan foregå funktionelt og sikkert.

Vurderingen heraf indebærer et skøn.

Forvaltningen vurderer, at der skal stilles krav om, at der er toiletfaciliteter, når der indrettes en cafe. Forvaltningens opfattelse bero på, at der etableres et sted, hvor der serveres drikkevarer.

Hvis der stilles krav om etablering af wc, så skal wcJesper Christiansenet etableres i henhold til BR18´s krav vedr. tilgængelighed.

Et krav om etablering af et wc vil understøtte Tilgængelighedsplanen.

### Økonomi

For Tønder Kommune er der ingen økonomi involveret.

### Lovgrundlag

Bygningsreglement BR18

§ 214
Offentligt tilgængelige bygninger skal indrettes, så de enkelte rum har en størrelse og udformning, der sikrer, at de funktioner og aktiviteter, der skal foregå i bygningen, kan foregå funktionelt og sikkert.

Stk. 2. Såfremt der etableres offentligt tilgængelige wcrum, skal der på samme etage indrettes mindst et wc-rum, der overholder følgende krav:

1) Der skal være niveaufri adgang frem til wc-rum.

2) Den fri passagebredde i dør til wc-rum skal være mindst 0,77 m.

3) Håndvask og wc skal placeres over et hjørne på hver sin sammenstødende væg, så håndvask kan nås af person siddende på wc'et.

4) Der skal være en fri afstand på mindst 0,90 m ved den side af wc'et, der vender bort fra håndvask. Væggen ved siden af wc'et, der vender bort fra håndvasken, skal friholdes fra fastmonteret inventar.

5) Der skal være et frit manøvreareal med en diameter på 1,5 m foran wc'et og fri af dørens opslagsareal.

6) Toiletsæde skal placeres i en højde på 0,48 m.

7) Der skal være opklappelige armstøtter i en højde på 0,80 m på begge sider af wc'et.

8) Håndvask skal placeres i en højde på ca. 0,80 m med afløb under vask trukket tilbage.

§ 215

Mindst ét wc-rum, der er indrettet i henhold til § 214, stk. 2, skal placeres i stueetagen eller andre etager med adgang via elevator, lift eller lignende.

### Indstilling Fagchefen for Teknik og Miljø indstiller,

at der træffes beslutning om:

1) at byggetilladelsen skal betinges af, at der etableres toiletfaciliteter, eller

2) at byggetilladelsen ikke skal betinges af, at der etableres toiletfaciliteter.

### Beslutning

Indstillingen godkendt, idet Teknik og Miljøudvalget valgte at byggetilladelsen skal betinges af, at der etableres handicaptoiletfaciliteter.

Tom Knudsen (A) deltog ikke i mødet.